**Информационен бюлетин на Съвета по международни счетоводни стандарти (IASB) – юли 2022 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО Foundation)

IASB проведе заседание на [18–21 юли 2022](https://www.ifrs.org/content/ifrs/home/news-and-events/calendar/2022/july/international-accounting-standards-board.html) г.

**Съдържание**

**Изследователска работа и изготвяне и въвеждане на стандарти**

* [Преглед след въвеждане на МСФО 9— класифициране и оценяване (Документ по програмата 3)](https://www.ifrs.org/news-and-events/updates/iasb/2022/iasb-update-july-2022/#1)
* [Динамично управление на риска (Документ по програмата 4)](https://www.ifrs.org/news-and-events/updates/iasb/2022/iasb-update-july-2022/#2)
* [Финансови инструменти с характеристики на собствен капитал (Документ по програмата 5)](https://www.ifrs.org/news-and-events/updates/iasb/2022/iasb-update-july-2022/#3)
* [Дейности с регулирани цени (Документ по програмата 9)](https://www.ifrs.org/news-and-events/updates/iasb/2022/iasb-update-july-2022/#4)
* [Инициатива за оповестяване—целеви преглед на ниво стандарт на оповестяванията (Документ по програмата 11)](https://www.ifrs.org/news-and-events/updates/iasb/2022/iasb-update-july-2022/#5)
* [Коментар на ръководството (Документ по програмата 15)](https://www.ifrs.org/news-and-events/updates/iasb/2022/iasb-update-july-2022/#6)
* [Характеристики на договорни парични потоци на финансови активи (Изменения в МСФО 9) (Документ по програмата 16)](https://www.ifrs.org/news-and-events/updates/iasb/2022/iasb-update-july-2022/#7)
* [Репутация и обезценка (Документ по програмата 18)](https://www.ifrs.org/news-and-events/updates/iasb/2022/iasb-update-july-2022/#8)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2022/iasb-update-july-2022/#9)
* [Преглед след въвеждане на МСФО 9—Обезценка (Документ по програмата 27)](https://www.ifrs.org/news-and-events/updates/iasb/2022/iasb-update-july-2022/#10)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2022/iasb-update-july-2022/#11)
* [Споразумения за финансиране на доставчици (Документи по програмата 12A–12Д)](https://www.ifrs.org/news-and-events/updates/iasb/2022/iasb-update-july-2022/#12)
* [Нетекущи пасиви с договорни клаузи (МСС 1): Дата на влизане в сила и надлежна процедура (Документ по програмата 12Е)](https://www.ifrs.org/news-and-events/updates/iasb/2022/iasb-update-july-2022/#13)
* [Отрицателни кредити за превозни средства с ниски емисии (МСС 37): Финализиране на решение по програмата (Документ по програмата 12Ж)](https://www.ifrs.org/news-and-events/updates/iasb/2022/iasb-update-july-2022/#14)
* [Дружества за придобиване със специална цел (SPAC): класифициране на публични акции като финансови пасиви или собствен капитал (МСС 32): Финализиране на решение по програмата (Документ по програмата 12“З“)](https://www.ifrs.org/news-and-events/updates/iasb/2022/iasb-update-july-2022/#15)
* [Прехвърляне на застрахователно покритие по група анюитетни договори (МСФО 17): Финализиране на решение по програмата (Документ по програмата 12 И)](https://www.ifrs.org/news-and-events/updates/iasb/2022/iasb-update-july-2022/#16)
* [Бюлетин с актуална информация от КРМСФО - юни 2022 г. (Документ по програмата 12 Й)](https://www.ifrs.org/news-and-events/updates/iasb/2022/iasb-update-july-2022/#17)

**Изследователска работа и изготвяне и въвеждане на стандарти**

**Преглед след въвеждане на МСФО 9—** **класифициране и оценяване (Документ по програмата 3)**

На 19 юли 2022 г. IASB проведе заседание, за да обсъди получените като обратна информация становища във връзка с изискванията в МСФО 9 *Финансови инструменти* по отношение на:

* модификации на финансови активи и пасиви (Документ по програмата 3A); и
* оценяване на амортизираната стойност и методът на ефективната лихва (Документ по програмата 3Б).

На базата на анализа си и оценката на приоритетите (Документ по програмата 3В), IASB реши да добави към поредицата изследователски проекти проект за изготвяне и въвеждане на стандарти, който да пояснява изискванията в МСФО 9 по отношение на модификациите на финансови активи и пасиви и прилагането на метода на ефективната лихва.

Предстоящият проект за изготвяне и въвеждане на стандарти ще вземе под внимание и констатациите от Прегледа след въвеждане на МСФО 9—Обезценка.

Всичките десет членове на IASB изразиха съгласие с това решение.

***Следващ етап***

На бъдещо заседание IASB ще продължи обсъждането на обратната информация, получена във връзка с Прегледа след въвеждане.

**Динамично управление на риска (Документ по програмата 4)**

На 20 юли 2022 г. IASB проведе заседание, за да обсъди предложения план на проекта във връзка с динамичното управление на риска.

В частност, IASB обсъди темите, които да бъдат допълнително разгледани като част от разработването на модела на динамично управление на риска и реда, по който да бъдат разгледани тези теми.

От IASB не бе поискано да взема каквито и да е решения.

***Следващ етап***

IASB ще пристъпи към разискване на темите, идентифицирани в плана на проекта.

**Финансови инструменти с характеристики на собствен капитал (Документ по програмата 5)**

На 18 юли 2022 г. IASB проведе заседание, за да обсъди счетоводното отчитане на финансови инструменти, съдържащи задължения предприятието да изкупи обратно собствените си капиталови инструменти, включително издадени пут опции за неконтролиращи участия (Документ по програмата 5A). IASB обсъди проблемите, които възникват когато предприятието прилага параграф 23 от МСС 32 *Финансови инструменти: представяне*. IASB обсъди и възможни пояснения, които Съветът би могъл да разработи, за да помогне за разрешаването на тези проблеми.

От IASB не бе поискано да взема каквито и да е решения.

***Следващ етап***

На бъдещо свое заседание IASB ще продължи да обсъжда тази тема.

**Дейности с регулирани цени (Документ по програмата 9)**

На 18 и 21 юли 2022 г. IASB проведе заседание, за да разисква повторно предложенията, съдържащи се в Проекта за обсъждане *Регулаторни активи и регулаторни пасиви* относно общата сума на допустимата компенсация. В частност IASB обсъди:

* компонентите на общата сума на допустимата компенсация (Документ по програмата 9A); и
* регулаторна доходност по актив, който все още не е на разположение за използване (Документи по програмата 9Б и 9В).

***Компоненти на общата сума на допустимата компенсация* (Документ по програмата 9A)**

IASB реши в порядък на работна хипотеза, че в стандарта насоките за прилагане се фокусират върху:

1. съдействие на предприятията да идентифицират разликите във времето вместо да конкретизират компонентите на общата сума на допустимата компенсация; и
2. най-често срещаните разлики във времето, които биха могли да възникнат в резултат на различните видове регулаторни схеми.

Всичките десет членове на IASB изразиха съгласие с това решение.

***Регулаторни възстановявания по актив, който все още не е на разположение за използване* (Документи по програмата 9Б и 9В)**

IASB реши в порядък на работна хипотеза стандартът да посочва, че когато предприятието има подлежащо на принудително изпълнение настоящо право на регулаторна доходност по актив, който все още не е на разположение за използване, тази доходност ще формира част от общата сума на допустимата компенсация за стоки или услуги, доставени по време на периода на изграждане на този актив. Стандартът ще предоставя насоки как предприятията да оценяват дали техните права на такава регулаторна доходност представляват подлежащи на принудително изпълнение права.

Осем от деветте членове на IASB изразиха съгласие с това решение. Един от членовете на IASB отсъстваше.

***Следващ етап***

IASB ще продължи да разисква допълнително предложенията па проекта.

**Инициатива за оповестяване—целеви преглед на ниво стандарт на оповестяванията (Документ по програмата 11)**

На 18 юли 2022 г. IASB проведе заседание, за да проучи възможните начини за придвижване на проекта в светлината на получените като обратна информация становища във връзка с Проекта за обсъждане *Изисквания за оповестяване в МСФО стандартите—пилотен подход*.

От IASB не бе поискано да взема каквито и да е решения.

***Следващ етап***

IASB ще обсъди посоката на развитие на проекта.

**Коментар на ръководството (Документ по програмата 15)**

На 20 юли 2022 г. IASB проведе заседание, за да бъде запознат с актуална информация относно този проект. От Съвета не бе поискано да взема каквито и да е решения.

***Следващ етап***

IASB ще обсъди посоката на развитие на проекта.

**Характеристики на договорни парични потоци на финансови активи (изменения в МСФО 9) (Документ по програмата 16)**

На 20 юли 2022 г. IASB проведе заседание, за да обсъди как да поясни изискванията в МСФО 9 *Финансови инструменти* по отношение оценяването на характеристиките на договорните парични потоци по финансови активи. IASB:

* обсъди концепцията за основно споразумение за кредитиране, включително договорни условия, които биха могли да променят времето или сумата на договорните парични потоци (Документ по програмата 16A).
* обсъди характеристиките на финансови активи без право на регресен иск и договорно свързани инструменти (Документ по програмата 16B).

От IASB не бе поискано да взема каквито и да е решения.

***Следващ етап***

IASB ще продължи да обсъжда потенциални пояснения на изискванията.

**Репутация и обезценка (Документ по програмата 18)**

На 21 юли 2022 г. IASB проведе заседание, за да обсъди проекта си, посветен на репутацията и обезценката.

IASB продължи обсъжданията във връзка с:

* предварителните си виждания относно подобряване изискванията за оповестяване по отношение на бизнес комбинациите, съгласно описаното в Документа за обсъждане *Бизнес комбинации—оповестявания, репутация и обезценка*; и
* възможните начини за подобряване на изискванията за оповестяване по отношение на бизнес комбинациите.

На заседанието си IASB обсъди:

* изследователската работа и анализа във връзка с въпросите, разгледани на [заседанието през април 2022 г.](https://www.ifrs.org/content/ifrs/home/news-and-events/calendar/2022/april/international-accounting-standards-board.html) относно възможните начини за подобряване на изискванията за оповестяване по отношение на бизнес комбинациите след коментарите, направени от членовете на IASB на това заседание.

От IASB не бе поискано да взема каквито и да е решения.

***Следващ етап***

IASB ще вземе решения относно:

1. дали да продължи да разработва предложения, които да изискват предприятията да оповестяват информация относно последващите резултати от бизнес комбинациите и да оповестяват количествена информация относно очакваната синергия;
2. дали да запази модела „само обезценка“ за счетоводно отчитане на репутацията или да проучи въпроса за повторното въвеждане на амортизирането на репутацията; и
3. други теми, попадащи в рамките на обхвата на проекта.

**Основни финансови отчети (Документ по програмата 21)**

На 19 - 21 юли 2022 г. IASB проведе заседание, за да разисква повторно предложенията в Проекта за обсъждане *Общо представяне и оповестявания,* отнасящи се до:

* предприятия с конкретно посочена основна стопанска дейност;
* оповестявания, отнасящи се до оперативни разходи според тяхното естество; и
* необичайни приходи и разходи.

***Предприятия с конкретно посочена основна стопанска дейност —въпроси, специфични за инвестиционната категория* (Документ по програмата 21A)**

IASB реши в порядък на работна хипотеза:

1. да изисква предприятие, което инвестира като основна стопанска дейност, да класифицира в оперативната категория приходи и разходи от активи, които иначе биха били класифицирани в инвестиционната категория. Всичките десет членове на IASB изразиха съгласие с това решение.
2. да разреши на предприятието да групира активи със споделени характеристики за целите на оценяването дали тези инвестиции са направени в качеството на основна стопанска дейност. Начинът, по който предприятието групира финансови активи за това оценяване следва да е в съответствие с начина по който предприятието групира финансови активи в класове за целите на оповестяванията относно финансовите инструменти в съответствие с МСФО 7 *Финансови инструменти: оповестяване*. Всичките десет членове на IASB изразиха съгласие с това решение.
3. да добави насоки за приложение, които да поясняват, че приходи и разходи от финансови активи, произтичащи от предоставянето на финансиране на клиенти, се класифицират в оперативната категория. IASB реши също така да проучи въпроса за съответното изискване за оповестяване. Всичките десет членове на IASB изразиха съгласие с това решение.

***Предприятия с конкретно посочена основна стопанска дейност — въпроси, специфични за финансовата категория* (Документ по програмата 21Б)**

IASB реши в порядък на работна хипотеза:

1. да потвърди предложения избор на счетоводна политика предприятието да класифицира приходите и разходите от пасиви, които възникват от операции, включващи единствено набирането на финанси. Всичките десет членове на IASB изразиха съгласие с това решение.
2. да потвърди, че предложеният избор на счетоводна политика, описан в точка (a), не се прилага по отношение на посочени приходи и разходи от други пасиви. Всичките десет членове на IASB изразиха съгласие с това решение.
3. да потвърди предложеното изискване предприятия, които инвестират във финансови активи като основна стопанска дейност, да класифицират приходите и разходите от парични средства и парични еквиваленти в оперативната категория. Всичките десет членове на IASB изразиха съгласие с това решение.
4. да проучи въпроса за оттегляне на избора на счетоводна политика за класифициране на приходите и разходите от парични средства и парични еквиваленти, предложен по отношение на предприятия, които предоставят финансиране на клиенти като основна стопанска дейност. Всичките десет членове на IASB изразиха съгласие с това решение.

***Оповестяване на оперативни разходи според тяхното естество в пояснителните приложения* (Документ по програмата 21В)**

IASB реши в порядък на работна хипотеза:

1. да изисква предприятието да оповестява сумите на амортизацията и доходите на наети лица, включени във всяка позиция на отделен ред в отчета за печалбата или загубата. Всичките десет членове на IASB изразиха съгласие с това решение.
2. да проучи подход, който би изисквал предприятието да оповестява, за всички оперативни разходи, оповестени в пояснителните приложения, сумите, включени във всяка позиция на отделен ред в отчета за печалбата или загубата. Девет от десетте членове на IASB изразиха съгласие с това решение.

***Необичайни приходи и разходи* (Документ по програмата 21Д)**

IASB разгледа получените като обратна информация становища от обсъждането на необичайните приходи и разходи по време на съвместното заседание на Консултативния комитет по капиталовите пазари и Глобалния форум на съставителите на финансови отчети през юни 2022 г. и Консултативния комитет по счетоводни стандарти през юли 2022 г. IASB обсъди въпросите, които ще трябва да разреши, за да изготви дефиниция на необичайните приходи и разходи и областите, които ще трябва да проучи в целево изследване на терен.

От IASB не бе поискано да взема каквито и да е решения.

***Следващ етап***

На бъдещи свои заседания IASB ще продължи да разисква предложенията по проекта.

**Преглед след въвеждане на МСФО 9—Обезценка (Документ по програмата 27)**

На 19 юли 2022 г. IASB проведе заседание, за да обсъди целите, дейностите и предвидените срокове за първата фаза на Прегледа след въвеждане на МСФО 9 *Финансови инструменти –* изисквания по отношение на обезценката.

От IASB не бе поискано да взема каквито и да е решения.

***Следващ етап***

IASB планира да проведе срещи със заинтересованите страни в периода септември 2022 г. - февруари 2023 г. и очаква да публикува искане за предоставяне на информация през първата половина на 2023 г.

**Поддържане и последователно прилагане**

**Поддържане и последователно прилагане (Документ по програмата 12)**

На 20 юли 2022 г. IASB проведе заседание, за да обсъди проектите си, посветени на Споразумения за финансиране на доставчици и Нетекущи пасиви с договорни клаузи (изменения в МСС 1), както и решения по програмата и други въпроси, обсъдени на заседанието през юни 2022 г. на Комитета по разясненията на МСФО („Комитетът“).

**Споразумения за финансиране на доставчици (Документи по програмата 12A–12Д)**

IASB обсъди получените като обратна информация становища във връзка с Проекта си за обсъждане *Споразумения за финансиране на доставчици*. Проектът за обсъждане предлага изменения в изискванията за оповестяване в МСС 7 *Отчет за паричните потоци* и МСФО 7 *Финансови инструменти: оповестяване,*които да дадат възможност на потребителите на финансови отчети да оценят ефекта от такива с споразумения.

От IASB не бе поискано да взема каквито и да е решения.

***Следващ етап***

IASB ще разгледа посоката на развитие на проекта.

**Нетекущи пасиви с договорни клаузи (МСС 1): Дата на влизане в сила и надлежна процедура (Документ по програмата 12 Е)**

IASB обсъди измененията в МСС 1 *Представяне на финансови отчети,* които Съветът реши да направи в порядък на работна хипотеза, като част от проекта си, посветен на нетекущите пасиви с договорни клаузи(изменения в МСС 1).

IASB реши в порядък на работна хипотеза да изисква предприятията да прилагат измененията за годишни отчетни периоди, започващи на или след 1 януари 2024 г.

Всичките десет членове на IASB изразиха съгласие с това решение.

IASB реши, че измененията не изискват повторни разисквания.

Всичките десет членове на IASB изразиха съгласие с това решение.

Нито един от членовете на IASB не даде индикации, че ще изрази несъгласие с издаването на измененията.

Всичките десет членове на IASB потвърдиха, че са се уверили, че IASB е изпълнил приложимите изисквания на регламентираната процедура и е предприел достатъчно консултации и анализи, за да се пристъпи към процеса по подлагане на измененията на гласуване.

***Следващ етап***

IASB очаква да издаде измененията през четвъртото тримесечие на 2022 г.

**Отрицателни кредити за превозни средства с ниски емисии (МСС 37): Финализиране на решение по програмата (Документ по програмата 12Ж)**

На IASB бе поставен въпросът дали възразява срещу решението по програмата *Отрицателни кредити за превозни средства с ниски емисии* (МСС 37*Провизии, условни пасиви и условни активи*).

Нито един от членовете на IASB не възрази срещу решението по програмата.

***Следващ етап***

Решението по програмата ще бъде публикувано през юли 2022 в допълнение към **Бюлетина с актуална информация от КРМСФО - юни 2022 г**.

**Дружества за придобиване със специална цел (SPAC): класифициране на публични акции като финансови пасиви или собствен капитал (МСС 32): Финализиране на решение по програмата (Документ по програмата 12 „З“)**

На IASB бе поставен въпросът дали възразява срещу решението по програмата *Дружества за придобиване със специална цел (SPAC): класифициране на публични акции като финансови пасиви или собствен капитал*(МСС 32*Финансови инструменти: представяне*).

Нито един от членовете на IASB не възрази срещу решението по програмата.

***Следващ етап***

Решението по програмата ще бъде публикувано през юли 2022 в допълнение към **Бюлетина с актуална информация от КРМСФО - юни 2022 г.**

**Прехвърляне на застрахователно покритие по група анюитетни договори (МСФО 17): Финализиране на решение по програмата (Документ по програмата 12 И)**

На IASB бе поставен въпросът дали възразява срещу решението по програмата *Прехвърляне на застрахователно покритие по група анюитетни договори*(МСФО 17*Застрахователни договори*).

Нито един от членовете на IASB не възрази срещу решението по програмата.

***Следващ етап***

Решението по програмата ще бъде публикувано през юли 2022 в допълнение към **Бюлетина с актуална информация от КРМСФО - юни 2022 г.**

**Бюлетин с актуална информация от КРМСФО - юни 2022 г. (Документ по програмата 12 Й)**

IASB бе запознат с актуална информация от заседанието на Комитета през юни 2022 г. Подробности за това заседание са публикувани в **Бюлетина с актуална информация от КРМСФО - юни 2022 г.**

От IASB не бе поискано да взема каквито и да е решения.